
Parlamentul  României

Camera  Deputaţilor
Comisia pentru Sănătate şi Familie
             Nr. 28/364 / 30  septembrie 2004 

A V I Z 

asupra proiectului de Lege pentru  aprobarea Ordonanţei Guvernului nr.94/2004 privind reglementarea unor măsuri financiare (PLX 567/2004)


Cu adresa nr.PLX 567 din  22  septembrie  2004, Biroul Permanent, în conformitate cu  art.89 şi art.107 din Regulamentul Camerei Deputaţilor , a sesizat Comisia pentru sănătate şi familie spre dezbatere şi avizare, în procedură de urgenţă, cu proiectul de Lege pentru aprobarea Ordonanţei Guvernului nr.94/2004 privind reglementarea unor măsuri financiare  (PLX 567/2004), adoptat de Senat în şedinţa din 20 septembrie 2004.

· În urma examinării, în şedinţa din data de 29.09.2004, a proiectului de lege – Secţiunea a 5-a – “Reglementări cu privire la finalizarea activităţilor de preluare a creanţelor bugetare reprezentând contribuţii sociale de către Ministerul Finanţelor Publice , prin unităţile sale subordonate”, Comisia pentru sănătate şi familie a concluzionat următoarele:

· Colectarea contribuţiilor pentru asigurările sociale de sănătate, datorate de persoanele fizice asigurate, trebuie să rămână la  Casa Naţională de Asigurări de Sănătate şi să se realizeze prin structurile teritoriale ale caselor de asigurări de sănătate judeţene şi a municipiului Bucureşti.

· Agenţia Naţională de Colectare a Contribuţiilor de asigurări de sănătate este un organism inutil , care au doar rolul de a controla virarea banilor în Trezoreria Statului.

· Ministerul Finanţelor Publice prin Agenţia Naţională pentru Administrare Fiscală, care are calitatea de creditor bugetar, are datoria de a informa, permanent, Casa Naţională de Asigurări de Sănătate asupra sumei colectate de la asiguraţi. De asemenea, este necesar să existe o politică coerentă de recuperare a creanţelor şi totodată posibilitatea de a cunoaşte procentul de creanţe recuperat.

· Îmbunătăţirea stării de sănătate a populaţiei se poate realiza numai prin creşterea procentului din PIB alocat pentru sănătate şi prin modificarea de urgenţă, a Legii finanţelor publice prin care să se asigure autonomia financiară a Casei Naţionale de Asigurări de Sănătate . De asemenea, se impune promovarea, în cel mai scurt timp, a propunerii legislative privind asigurările sociale de sănătate care se află la Senat şi abrogarea Ordonanţei de urgenţă a Guvernului nr. 150/2002 privind asigurările sociale de sănătate, act normativ care prevede un sistem de finanţare centralizat.

Faţă de cele prezentate, Comisia pentru sănătate şi familie a  hotărât, în unanimitate , respingerea  proiectului de lege  .


În raport de obiectul şi conţinutul său, prezentul proiect de lege face parte din categoria legilor ordinare, în conformitate cu prevederile articolului 76 alineatul ( 2 ) din Constituţia României, republicată.

